Sysprep veralgemeen Argief - Ten slotte word die hulp van IT is hier
Deel op Facebook.Deel op Twitter.OuerPen dit!	Tags: 2008, 2008 r2, Hoe om Windows Server 2008 R2 x64 installeer, Windows Server ruimte nodig 2008 2 stukkies r64, stap vir stap installasie vensters bediener 2008 r2 x64, installeer vensters 2008, stap vir stap, Sysprep veralgemeen, Sysprep w2008, Windows, Windows-bediener 2008	geplaas deur Windows, Windows-bediener 2008 | 20 Comments » KKNK neem jou op reis deur reusestories | Netwerk24
KKNK neem jou op reis deur reusestories
Deur Laetitia Pople 11 April 2017 11:24
Om ’n kunstefees soos die Klein Karoo Nasionale Kunstefees in Oudtshoorn by te woon is soortgelyk aan reis – jy ervaar ’n legio indrukke, beleef talle stories uit soveel verskillende oorde dat jou hart en gees nie anders kan as om behoorlik uit te sit nie.
Daar is die gewilde Uitkampteater waar jy vir net R20 ’n belewenis vir die sinne koop en wat ’n jonger generasie teaterskeppers na die binnekring bring, die kinderteater is op sy sterkste nog en dan is daar die stewige aanbod in die teaters waarvoor jy dan nou eintlik hier is.
Dikwels word ’n reusestorie, wat jy wil inpak vir saamdra, met die minimum rekwisiete vertel.
Een so ’n verhaal is Monsieur Ibrahim en die blomme van die Koran van die regisseur Philip Rademeyer. Dit is ’n aangrypende storie oor Momo, ’n eensame Joodse seun, wat ’n vriendskap met die bejaarde Monsieur Ibrahim in Parys aanknoop.
Hy help Momo goedig reg dat hy nie ’n Arabier is soos wat almal in hul onkunde dink nie, maar ’n Turk en nie ’n Moslem nie, maar ’n Soefiet. Twee gemeenskappe – Joods en Turks – wat vir mekaar geslote is, word nog wyer ontsluit.
Momo word afgeskeep deur sy pa, wat rou oor sy vrou wat met ’n ander man weggeloop het. Die seun vlug na die strate en loop hier die winkelier Monsieur Ibrahim raak. Al steel hy blikkies kos van sy rakke af reik Ibrahim uit na die seun en word ’n ware pa vir hom. Daar vorm ’n hegte band wat oor generasies en kulture heen strek. Hier leer Momo berusting in Ibrahim se stil aanvaarding: “Ek weet wat in my Koran staan.” Hulle gaan saam op reis en dans die dans van die derwisj, waar hul hartklop een met die heelal word.
Dawid Minnaar vertolk al die karakters uitmuntend – van Momo, Ibrahim, die straatvroue, sy ma en pa. Deur net sy hand effe anders te draai, sy stemtoon te lig of te verdiep staan hierdie mense voor jou geestesoog. Jy drentel agter hulle aan en laat hulle moeilik agter.
Die vertaling van Éric-Emmanuel Schmitt se Monsieur Ibrahim et les fleurs du Coran het sielvol en delikaat in Afrikaans tuisgekom danksy Naòmi Morgan se skitter-vertaling.
Van die strate van Parys na ’n armoedige gehuggie in die Klein-Karoo, waar ’n storie van vergelding en verlossing rondom die verkragting van ’n vyftienjarige meisie uitkring. Die Baxter-teatergeselskap se Karoo Moose is in 2007 vir die eerste keer opgevoer en het plaaslik reeds 15 teaterpryse ingeryg. Dit is lewenskragtige teater met perkussie op dromme en emmers, energieke danse, sang en spraak. Ongelukkig is die gegewe ná ’n dekade steeds ’n gru werklikheid en is hierdie stuk net so relevant soos vanoggend se nuusopskrifte.
Dit handel oor die verskriklike geweld teen Suid-Afrika se mees weerlose – die kinders. Jy weeklaag saam met Thozama (Chuma Sopotela), jy sien die wortel van die kwaad – onbetrokke vaders, drankmisbruik teen ’n agtergrond van nypende armoede en ’n onbetrokke gemeenskap. Dit is hoogstaande teater wat sorg dat die kinderstemme wat hier opklink, jou agtervolg.
Ons reis na Kharkams en Vredendal, die grootwordwêreld van Jason Jacobs, wat vanjaar deur die KKNK as nuwe stem vereer word. In sy dramaproduksie In wag van word baie met min gegee, dit is kaalvoetteater wat ’n storie uittrap in spraak, dans en sang, ’n storie oor ’n ma, haar verlore seun en ’n gemeenskap wat tot elke prys aan geloof vasklou. Dit reik terug na ’n oer-Suid-Afrika se mites en eis die aandag van ’n moderne gehoor op magiese wyse.
Die fees duur tot 15 April.